N. M. K. Y:ssä
Mä luulen, tästä laulustain
 vanhurskaat sättii mua,
 mä muka saarnaa tulkitsen
 kuin piru raamattua,

 vaan sanat aivan säntilleen
 mä kuulin papin suusta,
 kun tekstin mukaan kielteli
 syömästä tiedon puusta:

»Kaks valtaa täällä taistelee
 kuninkuuskunniastaan:
 Jehova enkel’joukkoineen
 perkeleen voimaa vastaan.

 Liha ja veri pyytävät
 langettaa pahan paulaan,
 käärmeinä Eevat kietovat
 kätensä Aatuin kaulaan.

 Lihamme, nähkääs, heikko on
 ja naiset meidän luusta,
 ne, jotka syömään kutsuvat
 hyvän ja pahan puusta.

 Lihan ja veren pyytehet
 ne kuuluu katoovaisiin,
 se muistakaa ja katsokaa
 kauhulla kaikkiin naisiin.

 Varokaa, veljet, ettei saa
 perkele permeens’ teitä! –
 Lie hyvä lopuks lukea
 miehissä ’Isämeitä’».

Kasperi Tanttu